DA Den Europæiske Unions Tidende CE 78/909

(2004/C 78 E/0961)

SKRIFTLIG FORESPØRGSEL P-4073/03

af Giovanni Fava (PSE) til Kommissionen

(8. januar 2004)

Om: Kraftvarmeværk

Formanden for regionen Sicilien har i egenskab af sit hverv som særlig kommissær med ansvar for affald udsendt en bekendtgørelse om opførelse af et stort kraftvarmeværk til forbrænding af affald med en tilhørende losseplads i Paternó i Catania-provinsen.

Det areal, som er udpeget til placering af kraftvarmeanlægget og lossepladsen, befinder sig kun fem km fra bebyggelsen i »Contrada Valanghe«, der af Fællesskabet er betegnet som et »område af fællesskabsinteresse« (SIC-ITA 060015) på grund af områdets særlige geologiske sammensætning og den karakteristiske flora og fauna. Desuden grænser det pågældende areal op til et andet område af fællesskabsinteresse (SIC-ITA 070025), »il tratto di Pietralunga del fiume Simeto«, hvor der findes vigtige arkæologiske levn.

Mener Kommissionen på baggrund af disse oplysninger ikke, at den afgørelse, som formanden for regionen Sicilien og de lokale myndigheder har truffet i alvorlig grad strider mod Fællesskabets ønske om af de ovennævnte grund at beskytte disse arealer.

Finder Kommissionen ikke, at valget af et areal til placering af et kraftvarmeanlæg og en losseplads kun fem km fra en bebyggelse er farligt for den lokale befolknings sikkerhed og sundhed?

Mener Kommissionen endelig ikke, at afgørelsen om at placere er et kraftvarmeanlæg i et område, hvor der overvejende dyrkes produkter med BOB (beskyttede oprindelsesbetegnelser) og økologiske afgrøder, vil indebære en alvorlig fare for den lokale økonomi og udvikling?

Svar afgivet på Kommissionens vegne af Margot Wallström

(5. februar 2004)

Ifølge Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet (1) (Direktivet om vurdering af virkningerne på miljøet (VVM)), ændret ved Rådets direktiv 97/11/EF af 3. marts 1997 (2), kan opførelsen af et kraftvarmeværk til forbrænding af affald og anlæggelse af en losseplads afhængigt af deres dimensioner kræve en VVM. Placeringen af de planlagte faciliteter er både ud fra afstanden til befolkede områder og de økonomiske aktiviteter i områderne bestemt et af de elementer, der skal tages hensyn til ved vurderingen eller ved beslutningen om, hvorvidt projektet skal vurderes eller ej.

Ud over disse krav ligger det projekt, som det ærede medlem nævner, i en lokalitet af fællesskabsbetydning, som Italien foreslog i overensstemmelse med artikel 4 i Rådets direktiv 92/43/EØF af 21. maj 1992 om bevaring af naturtyper samt vilde dyr og planter (3), og nær en anden lokalitet, der er foreslået efter samme direktiv. Projektet er derfor underlagt artikel 6 i samme direktiv, hvor det fastsættes, på hvilke betingelser et projekt, der sandsynligvis har en betydelig virkning for et særligt beskyttet område eller en lokalitet af fællesskabsbetydning, kan tillades. Ser et projekt ud til at få en betydelig virkning, vil en godkendelse af det, uden at betingelserne i artikel 6 er opfyldt, derfor være en overtrædelse af direktivet.

Mere generelt skal alle nye forbrændingsanlæg uanset deres placering overholde de emissionsstandarder og andre betingelser, der er fastsat i Europa-Parlamentets og Rådets direktiv 2000/76/EF af 4. december 2000 om forbrænding af affald (4). Hvis anlægget falder ind under Rådets Direktiv 96/61/EF af 24. september 1996 om integreret forebyggelse og bekæmpelse af forurening (5), som det tilsyneladende er tilfældet her, fastsætter myndighederne desuden i de tilladte emissionsgrænseværdier ækvivalente parametre og tekniske målinger, der er baseret på den bedst mulige teknik, under hensyntagen til anlæggets tekniske karakteristik, dets geografiske placering og de lokale miljøforhold. Dette betyder, at myndighederne om nødvendigt kan fastsætte strengere betingelser end dem, der er fastsat i direktivet om forbrænding af affald.

Det fremgår ikke klart af det ærede medlems oplysninger, om der blev foretaget en vurdering af virkningerne på miljøet eller en særlig vurdering af det planlagte anlægs virkning for de to foreslåede lokaliteter af fællesskabsbetydning, og i bekræftende fald hvad deres konklusioner var. Da det også er uklart, om der allerede er givet byggetilladelse, råder Kommissionen ikke over elementer, der tyder på en eventuel overtrædelse af direktiv 92/43/EEC.

(1) EFT L 175 af 5.7.1985.

(2) EFT L 73 af 14.3.1997.

(3) EFT L 206 af 22.7.1992.

(4) EFT L 332 af 28.12.2000.

(5) EFT L 257 af 10.10.1996.